প্রতিশোধ নেওয়ার এক ভিন্ন ধরন দেখালেন অন্ধ্রপ্রদেশের এক চিকিৎসক। গুলি করে বা ছুরি দিয়ে নয়, শরীরে এইচআইভি পজিটিভ রক্ত ঢুকিয়ে দিয়ে মৃত্যুর দিকে ঠেলে দেওয়ার পরিকল্পনা করেছিলেন এই চিকিৎসক। 
এক ইংরেজি সংবাদমাধ্যমের প্রতিবেদন অনুযায়ী, শুক্রবার অন্ধ্রপ্রদেশের কাড়াপার চিকিৎসক ডেভিড রাজু সিরিঞ্জে এইচআইভি পজিটিভ রক্ত ভরে হাসপাতালের সুপারইনটেনডেন্ট লক্ষ্মী প্রসাদের কেবিনে আচমকাই প্রবেশ করেন। কেবিনে ঢুকে সেই সিরিঞ্জ লক্ষ্মী প্রসাদের শরীরে গেঁথে দেওয়ার চেষ্টা করেন তিনি। কিন্তু হাসপাতালের অন্যান্য কর্মীদের সাহায্য নিয়ে কোনও মতে আটকানো যায় ডেভিড রাজুকে। 
এই ঘটনার জেরে, ডেভিড রাজুর বিরুদ্ধে অন্ধ্রপ্রদেশের পোড্ডাতুর থানায় অভিযোগ দায়ের করা হয়েছে। পুলিশ ঘটনাস্থলে আসা পর্যন্ত অফিসের কর্মীরাই হাসপাতালে আটকে রেখেছিলেন রাজুকে। 
পুলিশের প্রাথমিক ধারণা, প্রতিশোধে নিতেই এমন কাণ্ড ঘটিয়েছেন ডেভিড রাজু। অভিযুক্ত চিকিৎসকের দাবি, হাসপাতালের সুপারিনটেন্ডেন্ট লক্ষ্মী প্রসাদ দিনের পর দিন তাঁকে হেনস্থা করতেন। কিন্তু হাসপাতালের অন্যান্য কর্মী এই অভিযোগ অস্বীকার করেছেন। এবং এমন ঘটনার জন্য রাজুর কড়া শাস্তি দাবি করছেন তাঁরা। 
হাসপাতালেরই এক কর্মী জানান, হাসপাতালের এইচ আইভি রোগীদের ওয়ার্ডে গিয়ে, সিরিঞ্জে এইচআইভি রক্ত ভরে ওই উচ্চপদস্থ চিকিৎসকের হামলা করার চেষ্টা করেন রাজু।